กรณีศึกษา PLAN B ได้สื่อโฆษณาในเซเว่น และโอลิมปิก
ใครคิดว่า แพลน บี โชคดีได้สื่อในเซเว่น แต่จริงๆแล้วเซเว่นอาจโชคดีที่ได้ แพลน บี นอกจากเซเว่น แพลน บี ยังได้สิทธิ์ในการถ่ายทอดโอลิมปิกที่ญี่ปุ่นปีหน้า แล้ว แพลน บี มองเห็นอะไรในเซเว่น และโอลิมปิก ลงทุนแมนจะเล่าให้ฟัง
21 ก.ย. 2562

กรณีศึกษา PLAN B ได้สื่อโฆษณาในเซเว่น และโอลิมปิก / โดย ลงทุนแมน
ใครคิดว่า แพลน บี โชคดีได้สื่อในเซเว่น แต่จริงๆแล้วเซเว่นอาจโชคดีที่ได้ แพลน บี
นอกจากเซเว่น แพลน บี ยังได้สิทธิ์ในการถ่ายทอดโอลิมปิกที่ญี่ปุ่นปีหน้า
แล้ว แพลน บี มองเห็นอะไรในเซเว่น และโอลิมปิก
ลงทุนแมนจะเล่าให้ฟัง
โอลิมปิก เป็นรายการกีฬาที่มีผู้ชมกว่า 4,000 ล้านคน 
คิดเป็นกว่า 53% ของประชากรทั่วโลก
สำหรับ การถ่ายทอดกีฬาโอลิมปิกที่กำลังจะเกิดขึ้นในปีหน้า
บริษัทที่ได้รับการแต่งตั้งเป็นตัวแทน การบริหารสิทธิ์ในประเทศไทย กลับไม่ใช่ทั้งช่อง 3 และ ช่อง 7 แต่เป็นบริษัท แพลน บี ที่ทำธุรกิจสื่อนอกบ้านรายใหญ่
โดยเรื่องนี้เกิดขึ้นจากความร่วมมือในการเป็นตัวแทนบริหารสิทธิ์ระหว่าง บริษัท แพลน บี และ บริษัท เดนท์สุ เอ็กซ์ (ประเทศไทย)
โดยทั้ง 2 บริษัทจะได้รับสิทธิ์ทางการตลาดกีฬาโอลิมปิกซึ่งครอบคลุม
-สิทธิ์ในการถ่ายทอดสด
-สิทธิ์ในการบริหารผู้สนับสนุน
-สิทธิ์ในการบริหารคอนเทนต์
ที่น่าสนใจคือ แพลน บี ไม่มีช่องทีวีเป็นของตัวเอง แล้วแพลน บี จะนำเสนอกีฬาโอลิมปิกให้กับคนไทยได้อย่างไร?
คำตอบก็คือ แพลน บี กำลังจะเปลี่ยน ธุรกิจสื่อโฆษณานอกบ้านของตัวเองให้เป็น ทีวี นั่นเอง..
จริงๆแล้วทีวีเดิมก็น่าจะยังมีถ่ายทอดสดอยู่ แพลน บี ก็น่าจะยังต้องไปร่วมมือกับช่องทีวีเดิมในการเผยแพร่สัญญาณการแข่งขันกีฬาโอลิมปิก แต่สื่อนอกบ้านของ แพลน บี จะช่วยเสริมทำให้คนดูโอลิมปิกได้ทุกที่ทุกเวลา
กรณีศึกษาที่น่าสนใจของเรื่องนี้ก็คือ สื่อโฆษณาดิจิทัลนอกบ้าน กำลังทำตัวเป็นมากกว่าป้ายโฆษณา
ที่ผ่านมา แพลน บี เป็นเจ้าของคอนเทนต์กีฬาและสื่อบันเทิงระดับประเทศไม่ว่าจะเป็น ไทย ลีก, BNK 48 และ Thai E-league Pro
ด้วยเทคโนโลยีในยุคนี้ ทำให้สื่อโฆษณานอกบ้าน ทันสมัยขึ้น และมีประสิทธิภาพมากขึ้น
จากเดิมที่ป้ายโฆษณาเป็นแบบพิมพ์ภาพนิ่ง แล้วต้องเอาคนไปเปลี่ยนในแต่ละครั้ง
มาวันนี้ป้ายโฆษณาเปลี่ยนเป็นจอทีวีที่มีภาพเคลื่อนไหวได้
ไม่ต่างอะไรจากการยกทีวีมาไว้รอบตัวคน
เมื่ออยากเปลี่ยนเนื้อหาในป้ายก็เปลี่ยนได้เลย ไม่ต้องจ้างคนไปเปลี่ยน
ดังนั้นป้ายโฆษณาในปัจจุบันก็ไม่ต่างอะไรจากทีวีที่ต้องมีคอนเทนต์ที่ดี
คอนเทนต์ที่มีตัวตนชัดเจนอย่าง ไทย ลีก, BNK 48 จะช่วยสนับสนุนการมีส่วนร่วม เพื่อให้คนสนใจมากขึ้น
นอกจากป้ายที่อยู่ตามท้องถนน อาคาร แล้ว ป้ายสามารถอยู่ในสถานที่ที่เราคิดไม่ถึงอย่าง เซเว่น อีเลฟเว่น..
แพลน บี ประกาศลงนามในสัญญาบริหารจัดการพื้นที่สื่อโฆษณาในเซเว่น อีเลฟเว่น ทั่วประเทศ โดยในเป้าหมายคือจะติดตั้งสื่อใน เซเว่น อีเลฟเว่น ให้ครบ 3,000 สาขา ในปีหน้า
นั่นหมายความว่าคอนเทนต์ต่างๆสามารถเข้าถึงคนได้มากขึ้น ซึ่งโดยเฉลี่ยแล้วจะมีคนเข้าเซเว่นมากถึง 15 ล้านคนต่อวัน
ถ้าคนที่คิดว่า แพลน บี โชคดีได้เซเว่นมาเป็นพาร์ตเนอร์ แต่ในทางตรงกันข้าม เซเว่นก็โชคดีเช่นกันที่ได้ผู้นำด้านนี้จริงๆมาจัดการสื่อในร้าน
ต่อไปเราอาจได้เห็นนวัตกรรมสื่อใหม่ในเซเว่น ที่ไม่ใช่สื่อสารทางเดียวเหมือนแต่ก่อน เพราะ คอนเซปต์การเปลี่ยนป้ายให้เป็นจอทีวีแบบเรียลไทม์ จริงๆแล้วยังทำอะไรได้อีกมาก
เช่น ตอนเช้าแสดงหน้าจอโฆษณากาแฟ ตอนเย็นเปลี่ยนหน้าจอให้โฆษณาไส้กรอก หรืออาจส่งโปรโมชันไปที่หน้าจอทันทีโดยมีน้อง BNK48 เชียร์ให้ซื้ออยู่ในนั้น
และถ้ามองให้ลึกลงไป ในเซเว่นมีสินค้าเกิดใหม่ และตายจากไปอยู่ตลอดเวลา หลายคนรวยจากเซเว่น หลายคนก็ขาดทุน ซึ่งสื่อในร้านเซเว่นน่าจะช่วยเป็นเครื่องมือในการสื่อสารกับผู้บริโภคได้ดีขึ้น
สรุปแล้วการทำแบบนี้น่าจะได้ประโยชน์ในทุกฝ่ายที่เกี่ยวข้อง ทั้งร้านเซเว่นเอง เจ้าของสินค้าในเซเว่น และลูกค้าที่เข้าร้านเซเว่น เมื่อทุกคนได้ดี มันก็จะย้อนกลับไปหาตัว แพลน บี ในการบริหารสื่อเองที่จะได้ประโยชน์ไปด้วย
เรามาดูผลประกอบการที่ผ่านมาของ แพลน บี เป็นอย่างไร?
ปี 2559 รายได้ 2,446 ล้านบาท กำไร 352 ล้านบาท
ปี 2560 รายได้ 3,007 ล้านบาท กำไร 361 ล้านบาท
ปี 2561 รายได้ 4,039 ล้านบาท กำไร 642 ล้านบาท
โดยรายได้ทุกๆ 100 บาทของ แพลน บี มาจาก
สื่อโฆษณาภาพดิจิทัล และออนไลน์ 42.3 บาท
สื่อโฆษณาภาพนิ่ง 23.0 บาท
สื่อโฆษณาในห้าง และอื่นๆ 22.7 บาท
สื่อโฆษณาบนระบบขนส่งมวลชน 12.0 บาท
ปัจจุบัน แพลน บี ครองส่วนแบ่งตลาดในสื่อโฆษณานอกที่อยู่อาศัยกว่า 1 ใน 4 ของประเทศไทย และ มีมูลค่าบริษัทกว่า 34,000 ล้านบาท..
เรื่องนี้จึงถึงเป็นกรณีศึกษาที่น่าสนใจ
ในวันที่ธุรกิจทีวีในประเทศไทยกำลังเข้าสู่ยุคตะวันตกดิน
แต่แพลน บี กลับนำหน้าจอทีวีมาสวมเข้าในธุรกิจนอกบ้าน
ก็น่าคิดว่าต่อไป
เราอาจจะดูทีวีนอกบ้าน มากกว่า ทีวีในบ้านเราเอง เสียอีก..
----------------------
Blockdit โซเชียลมีเดียรูปแบบใหม่ 
----------------------
คำเตือน: บทความนี้เป็นการให้ข้อมูลและความคิดเห็น โดยไม่ได้มีเจตนาแนะนำให้ซื้อหรือขายหุ้นบริษัทนี้ การลงทุนมีความเสี่ยง โปรดศึกษาข้อมูลให้ครบถ้วนก่อนตัดสินใจลงทุน
References
-Plan B 56-1, Annual Report และ MD&A 2018
-Bualuang Securities